«Коронавирус жұқтырғандармен байланыста болғандар стационарда жатпайды»
"«Коронавирус жұқтырғандармен байланыста болғандар стационарда жатпайды»" | "https://abai.kz/post/113498"
TITLE: «Коронавирус жұқтырғандармен байланыста болғандар стационарда жатпайды»
URL: https://abai.kz/post/113498
META: "«Коронавирус жұқтырғандармен байланыста болғандар стационарда жатпайды»" | "https://abai.kz/post/113498"
DATE: 28.05.2020
AUTHOR(s): Abai.kz
TOTAL WORDS: 177
TEXT: Коронавирус инфекциясын жұқтырған науқаспен байланыста болған азаматтар бұдан кейін стационарда жатуға міндетті емес. Олар 14 күндік карантинді үйінде де өткере алады.  Бұл туралы бас санитар дәрігер Айжан Есмағамбетова айтты. – Науқаспен жақын байланыста болған адамдарға қатысты амал-әрекетті өзгерттік. Бұдан бұрын індет жұқтырған науқаспен жақын байланыста болғандарды карантинді стационарға апаратынбыз. Бұдан бас тарттық. Науқаспен қарым-қатынаста болған азаматты міндетті түрде тексеруден өткізіп, 14 күндік карантинді үйінде өткеруге кеңес береміз. Олар карантинді сақтап, әрі екі апта аралығында үйінде отырарын айтып, қолхат қалдырады , – дейді Есмағамбетова. Оның атап өткеніндей науқаспен жақын байланысқа түскен және ауырған адаммен байланыста болуы мүмкін деген екі категория бар. Жақын байланыс деңгейі: науқастың жанында 15 минут бойы немесе одан да көп уақыт және 1,5 метр арақашықтықта болумен өлшенеді. Ал науқаспен 15 минуттан артық бір бөлмеде отырса да, тікелей қарым-қатынасқа түспеген азаматтар үшін карантинді үйінде өткерудің қажеті жоқ. – Әлбетте оларды да тексеруден өткіземіз. Бірақ мұндай азаматтар үшін 14 күндік карантин міндетті емес. Сырқат белгілері байқалған жағдайда бізге хабар беретіні туралы қолхат қалдырады, бұрынғыдай үй карантинінде отырмайды, емін-еркін жүріп тұра алады , – дейді бас санитар. Abai.kz
